Document ID: 31994D0083

ΑΠΟΦΑΣΗ ΤΗΣ ΕΠΙΤΡΟΠΗΣ της 2ας Φεβρουαρίου 1994 περί κοινοτικής χρηματοδοτικής ενίσχυσης για τη βελτίωση του καθεστώτος κτηνιατρικού ελέγχου στα εξωτερικά σύνορα της Κοινότητας στη Γερμανία (Το κείμενο στη γερμανική γλώσσα είναι το μόνο αυθεντικό) (94/83/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 93/439/ΕΟΚ της Επιτροπής (2), και ιδίως το άρθρο 38,
Εκτιμώντας:
ότι οι γερμανικές αρχές έχουν υποβάλει στην Επιτροπή εθνικό πρόγραμμα για τη βελτίωση του καθεστώτος ελέγχου στα εξωτερικά σύνορα όσον αφορά τα ζωντανά ζώα και τα ζωικά προϊόντα- ότι στο πρόγραμμα αυτό περιλαμβάνονται ιδίως η κατασκευή και ανακαίνιση των αναγκαίων υποδομών, η αγορά του απαιτούμενου εξοπλισμού για τον έλεγχο και η πρόσληψη συμπληρωματικού προσωπικού και αυτό συνοδεύεται από τις κατάλληλες δημοσιονομικές πληροφορίες-
ότι η ενίσχυση των κτηνιατρικών ελέγχων στα εξωτερικά σύνορα αποτελεί, λόγω της ολοκλήρωσης της εσωτερικής αγοράς, μία από τις προτεραιότητες της κοινοτικής δράσης-
ότι, ωστόσο, η δημοσιονομική συμμετοχή της Κοινότητας πρέπει να εντάσσεται στα όρια των διαθεσίμων πιστώσεων- ότι, επομένως, είναι σκόπιμο να επισημανθούν οι ενέργειες που έχουν προτεραιότητα προκειμένου ιδίως να διασφαλισθεί η μεγαλύτερη αποτελεσματικότητα της κοινοτικής χρηματοδότησης-
ότι, βάσει της κτηθείσας πείρας, πρέπει να δοθεί ιδιαίτερο βάρος στη βελτίωση των ελέγχων που διενεργούνται σε ορισμένους μεθοριακούς σταθμούς ελέγχου στα ανατολικά σύνορα της Κοινότητας-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το πρόγραμμα για τη βελτίωση του καθεστώτος κτηνιατρικού ελέγχου στα εξωτερικά σύνορα της Κοινότητας στη Γερμανία το οποίο περιλαμβάνεται στο παράρτημα.
Άρθρο 2
1. Η χρηματοδοτική συμμετοχή της Κοινότητας ορίζεται σε 15 % του συνολικού κόστους του προγράμματος, με ανώτατο όριο 700 000 Ecu.
2. Η χρηματοδοτική συμμετοχή της Κοινότητας χορηγείται ως εξής:
- 50 % κατά την έναρξη του προγράμματος, η οποία πρέπει να επέλθει το αργότερο στις 31 Ιανουαρίου 1994,
- εξόφληση του υπολοίπου κατά τη λήψη του προγράμματος, η οποία πρέπει να επέλθει το αργότερο στις 30 Ιουνίου 1995.
Άρθρο 3
1. Οι πληρωμές διενεργούνται σε Ecu.
2. Η πληρωμή που αναφέρεται στο άρθρο 2 παράγραφος 2 πρώτη περίπτωση διενεργείται αφού προσκομισθεί στην Επιτροπή αίτηση προκαταβολής.
3. Η πληρωμή που αναφέρεται στο άρθρο 2 παράγραφος 2 δεύτερη περίπτωση διενεργείται αφού προσκομισθούν τα απαραίτητα δικαιολογητικά στοιχεία.
Άρθρο 4
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 2 Φεβρουαρίου 1994.

Labels: 19
5
3
6
18